बेपरवाह रेलवे, होली के पहले दिन भी रद्द रहेगी जेडी पैसेंजर
रेल प्रशासन को होली जैसे अहम त्योहार की भी परवाह नहीं है। होली के हफ्ते भर पहले से आवाजाही बढ़ जाती है और ट्रेनें पैक रहती हैं। त्योहार के ठीक पहले दिन तो लोकल ट्रेनों में पैर रखने की जगह नहीं रहती। इसके बाद भी रेलवे ने गोंदिया-झारसुगुड़ा-गोंदिया जेडी पैसेंजर को 12 मार्च को बिलासपुर-रायपुर के बीच रद्द कर दिया है। दिवाली के दिन भी ट्रेन को कैंसिल रखा गया था, जिसे बाद में बदला गया।
रायपुर डिवीजन में उरकुरा से दाधापारा के बीच रेल की पटरियां इतनी जर्जर हैं कि यहां ट्रेन चलाना हजारों मुसाफिरों की जान को खतरे में डालने जैसा है? संभवत: यही वजह है कि रायपुर मंडल बीते दो साल से हर रविवार को ब्लॉक लेकर मेंटेनेंस कर रहा है। दिसंबर 2016 में जेडी पैसेंजर को फरवरी 2017 तक बिलासपुर-रायपुर के बीच शॉर्ट टर्मिनेट करने की जानकारी दी गई। अब इसे अप्रैल तक बढ़ा दिया गया है। 2 मार्च को जारी रिलीज में बताया गया है कि झारसुगुड़ा से गोंदिया जाने वाली जेडी पैसेंजर 5 मार्च से 30 अप्रैल तक 26 मार्च को छोड़ सभी रविवार को बिलासपुर में टर्मिनेट होगी। यही ट्रेन यहां से गोंदिया-झारसुगुड़ा बनकर लौट जाएगी। इसी तरह गोंदिया से झारसुगुड़ा जाने वाली जेडी रायपुर में टर्मिनेट होगी और वही से गोंदिया के लिए लौट जाएगी। जेडी पैसेंजर 12 मार्च को भी रद्द रहेगी, जबकि 13 मार्च को होली है, जिसके कारण पहले दिन यानी रविवार को ट्रेन में भारी भीड़ रहेगी। रेल प्रशासन की बेपरवाही के कारण हजारों मुसाफिर हलाकान होंगे।
5 मार्च और 16 अप्रैल को दो और लोकल ट्रेनें भी प्रभावित होंगी
5 मार्च और 16 अप्रैल को रायपुर-गेवरारोड (68746) पैसेंजर को रायपुर से बिलासपुर के बीच टर्मिनेट रखा जाएगा। इन दो तारीख को बिलासपुर-रायपुर (68719) पैसेंजर भी रद्द रहेगी।
जेडी रद्द रहने पर पैसेंजर बनकर चलेगी डाउन छत्तीसगढ़
जेडी पैसेंजर के रद्द रहने पर रायपुर-बिलासपुर के बीच के छोटे स्टेशनों के लिए अमृतसर-बिलासपुर छत्तीसगढ़ एक्सप्रेस विकल्प साबित होगा। इस ट्रेन को रायपुर से बिलासपुर तक पैसेंजर बनाकर लाया जाएगा। रायपुर में टर्मिनेट होने वाली जेडी के यात्रियों को सुविधा मिलेगी, लेकिन बिलासपुर में समाप्त होने वाली जेडी के यात्रियों को हलाकान होना पड़ेगा।
hin_Deva hin_Deva hin_Deva hin_Deva hin_Deva hin_Deva hin_Deva